CELEX: 62022CN0179
Language: fi
Date: 2022-03-08 00:00:00
Title: Asia C-179/22: Ennakkoratkaisupyyntö, jonka Curtea de Apel Bucureşti (Romania) on esittänyt 8.3.2022 – Rikosoikeudenkäynti, jossa vastaajana on AR

7.6.2022   
            
            
               FI
            
            
               Euroopan unionin virallinen lehti
            
            
               C 222/15
            
         
      Ennakkoratkaisupyyntö, jonka Curtea de Apel Bucureşti (Romania) on esittänyt 8.3.2022 – Rikosoikeudenkäynti, jossa vastaajana on AR
      (Asia C-179/22)
      (2022/C 222/26)
      Oikeudenkäyntikieli: romania
      
         Ennakkoratkaisua pyytänyt tuomioistuin
      
      Curtea de Apel Bucureşti
      
         Henkilö, josta eurooppalainen pidätysmääräys on annettu
      
      AR
      
         Ennakkoratkaisukysymykset
      
      
                  1)
               
               
                  Onko puitepäätöksen 2008/909/YOS (1) 25 artiklan säännöksiä tulkittava siten, että jos eurooppalaisen pidätysmääräyksen täytäntöönpanosta vastaava oikeusviranomainen haluaa soveltaa puitepäätöksen 2002/584/YOS (2) 4 artiklan 6 alakohtaa tunnustaakseen langettavan tuomion, sen on pyydettävä, että sille toimitetaan tuomio ja puitepäätöksessä 2008/909/YOS tarkoitettu todistus, minkä lisäksi sen on hankittava tuomion antaneen valtion suostumus puitepäätöksen 2008/909/YOS 4 artiklan [2 kohdan] mukaisesti?
               
            
                  2)
               
               
                  Onko puitepäätöksen 2002/584/YOS 4 artiklan 6 alakohdan säännöksiä tulkittava yhdessä puitepäätöksen 2008/909/YOS 25 artiklan ja 4 artiklan 2 kohdan kanssa siten, että vapausrangaistuksen täytäntöönpanoa varten annetun eurooppalaisen pidätysmääräyksen täytäntöönpanosta kieltäytyminen ja langettavan tuomion tunnustaminen ilman, että tuomittu henkilö tosiasiallisesti vangittaisiin ja rangaistus pantaisiin näin tosiasiallisesti täytäntöön myönnetyn armahduksen ja siihen perustuvan täytäntöönpanon lykkäämisen vuoksi täytäntöönpanovaltion lainsäädännön mukaisesti, ja ilman tunnustamismenettelyssä hankittua tuomion antaneen valtion suostumusta, johtaa siihen, että tuomion antanut valtio menettää oikeutensa panna rangaistus täytäntöön puitepäätöksen 2008/909/YOS 22 artiklan 1 kohdan mukaisesti?
               
            
                  3)
               
               
                  Onko puitepäätöksen 2002/584/YOS 8 artiklan 1 kohdan c alakohtaa tulkittava siten, että tuomio, jolla henkilölle määrätään vapausrangaistus ja jonka perusteella hänestä on annettu eurooppalainen pidätysmääräys, jonka täytäntöönpanosta on kieltäydytty [tämän puitepäätöksen] 4 artiklan 6 alakohdan nojalla, ja joka on tunnustettu mutta jota ei ole myönnetyn armahduksen johdosta pantu tosiasiallisesti täytäntöön vangitsemalla tuomittu henkilö vaan rangaistuksen täytäntöönpanoa on lykätty täytäntöönpanovaltion lainsäädännön mukaisesti ja ilman tunnustamismenettelyssä hankittua tuomion antaneen valtion suostumusta, menettää täytäntöönpanokelpoisuutensa?
               
            
                  4)
               
               
                  Onko puitepäätöksen 2002/584/YOS 4 artiklan 5 alakohdan säännöksiä tulkittava siten, että päätös, jolla on kieltäydytty panemasta täytäntöön vankeusrangaistuksen täytäntöönpanoa varten annettua eurooppalaista pidätysmääräystä ja jolla langettava tuomio tunnustetaan puitepäätöksen 2002/584/YOS 4 artiklan 6 kohdassa tarkoitetulla tavalla, kun tuomiota ei ole myönnetyn armahduksen johdosta pantu tosiasiallisesti täytäntöön vangitsemalla tuomittu henkilö vaan rangaistuksen täytäntöönpanoa on lykätty täytäntöönpanovaltion (Euroopan unionin jäsenvaltio) lainsäädännön mukaisesti ja ilman tunnustamismenettelyssä hankittua tuomion antaneen valtion suostumusta, on katsottava ”samoista teoista kolmannessa maassa annetuksi tuomioksi”?
                  Mikäli neljänteen kysymykseen vastataan myöntävästi:
               
            
                  5)
               
               
                  Onko puitepäätöksen 2002/584/YOS 4 artiklan 5 alakohtaa tulkittava siten, että päätös, jolla on kieltäydytty panemasta täytäntöön vankeusrangaistuksen täytäntöönpanoa varten annettua eurooppalaista pidätysmääräystä ja jolla langettava tuomio tunnustetaan puitepäätöksen 2002/584/YOS 4 artiklan 6 alakohdassa tarkoitetulla tavalla ja rangaistuksen täytäntöönpanoa lykätään täytäntöönpanovaltion lainsäädännön mukaisesti, on ”täytäntöönpanovaiheessa oleva tuomio”, kun tuomitun valvontaa ei ole vielä aloitettu?
               
            
         (1)  Vastavuoroisen tunnustamisen periaatteen soveltamisesta rikosasioissa annettuihin tuomioihin, joissa määrätään vapausrangaistus tai vapauden menetyksen käsittävä toimenpide, niiden täytäntöön panemiseksi Euroopan unionissa 27.11.2008 tehty neuvoston puitepäätös 2008/909/YOS (EUVL 2008 L 327, s. 27).
      
         (2)  Eurooppalaisesta pidätysmääräyksestä ja jäsenvaltioiden välisistä luovuttamismenettelyistä 13.6.2002 tehty neuvoston puitepäätös 2002/584/YOS (EUVL 2002 L 190, s. 1).